Diari Oficial de la Generalitat Valenciana


Sumari del DOGV 8709, del 02-01-2020 (2019/12565)

RESOLUCIÓ de 9 de desembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 58/19-AIA Ontinyent
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8709

Data del DOGV
:   02-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/12069


Data del document
:   09-12-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Ontinyent
    * impacte ambiental

RESOLUCIÓ de 9 de desembre de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 58/19-AIA Ontinyent [2019/12482]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 58/19-AIA Ontinyent.  
  
«Declaració d'impacte ambiental  
Expedient: 58-2019-AIA.  
Títol: Recollida, transport i emmagatzematge de residus.  
Òrgan substantiu: Ajuntament d'Ontinyent.  
Promotor: Reciclado de Metales Martínez, SL.  
Localització: carrer dels Diables, 28, Ontinyent (València).  
  
Objecte i descripció del projecte  
L'objecte del projecte és l'obtenció de la llicència ambiental per a la instal·lació i desenvolupament de l'activitat de recollida, transport i emmagatzematge de residus, al carrer dels Diables, 28, Polígon Industrial el Pla, del terme municipal d'Ontinyent.  
Segons el projecte, l'activitat es desenvoluparà a l'interior d'una nau industrial ja construïda, amb tanques laterals a base de murs de formigó prefabricat, coberta metàl·lica i solera de formigó remolinat. S'accedeix, per una façana, al carrer dels Diables i per l'oposada, al carrer de l'Ermita de Sant Josep. Disposa d'una superfície diàfana en planta baixa de 411,62 m². Les oficines i lavabos se situaran davall d'un entresolat de 12,19 m² i la resta de l'espai s'utilitzarà per al desenvolupament de l'activitat. No es descriu en el projecte ni se situa en el plànol de distribució de la planta les diferents zones de circulació, de descàrrega i manipulació de materials i d'emmagatzematge dels residus classificats.  
  
L'activitat disposarà de subministrament d'aigua corrent, energia elèctrica i connexió amb la xarxa general de sanejament del municipi.  
L'activitat limita amb naus industrials en ús, a la dreta i a l'esquerra. Davant i darrere limita amb les vies públiques.  
  
Procés industrial  
Segons el projecte, el procés previst és la realització d'operacions de recollida, transport i emmagatzematge de residus. En la nau es realitzarà la classificació i emmagatzematge dels residus admesos. No es realitzaran operacions de transformació en aquests, únicament operacions de separació d'elements i desmuntatge.  
La codificació dels residus per als quals se sol·licita l'autorització administrativa d'emmagatzematge temporal corresponent és la següent:  
  
15 01 04: envasos metàl·lics.  
16 06 01\*: bateries de plom.  
16 06 03\*: piles que contenen mercuri.  
17 04 01: coure, bronze, llautó.  
17 04 02: alumini.  
17 04 03: plom.  
17 04 04: zinc.  
17 04 05: ferro i acer.  
17 04 06: estany.  
17 04 07: metalls mesclats.  
20 01 36: equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35.  
20 01 40: metalls.  
La maquinària que intervindrà en el procés industrial serà: una bàscula de pesatge, perforadora, serra radial, útils i eines manuals.  
  
La capacitat màxima de tractament estimada per a l'activitat no superarà les limitacions establides pel Pla General d'Ordenació Urbana d'Ontinyent per a aquest tipus d'instal·lacions, que és de 80 tones al dia i 20.000 a l'any d'RNP i de 1,1 tones al dia i 250 a l'any d'RP.  
  
  
Tramitació administrativa  
El 23 de maig de 2019 va tindre entrada en el Registre de la Conselleria d'Agricultura, Medi Ambient, Canvi Climàtic i Desenvolupament Rural un ofici de l'Ajuntament d'Ontinyent on se sol·licitava l'inici de l'avaluació d'impacte ambiental de l'activitat de referència. Aquest ofici adjunta el document tècnic del projecte, l'estudi d'impacte ambiental (EIA) i el certificat de la informació pública realitzada. A més, el 29 de maig de 2019, l'ajuntament va remetre l'expedient per via telemàtica.  
  
Després de l'anàlisi tècnica de l'expedient es va observar la necessitat d'aportar informes addicionals i aclariments en la documentació rebuda, per la qual cosa el 19 de setembre de 2019 es va requerir a l'ajuntament i al promotor documentació administrativa i tècnica per tal de completar l'expedient. El requeriment es va esmenar amb la documentació remesa, a través de l'ajuntament, els dies 14 d'octubre de 2019 i 20 de novembre del mateix any.  
El certificat d'informació pública indica que l'expedient s'ha sotmés a informació pública mitjançant inserció de l'anunci en el tauler d'edictes i la publicació en el Butlletí Oficial de la Província de València número 64, de data 2 d'abril de 2019, i en la seu electrònica de l'ajuntament. Transcorregut el termini de trenta dies hàbils, no s'han presentat al·legacions sobre aquest tema.  
  
Antecedents  
Hi ha antecedents en l'expedient de consulta 279-2018-CON incoat telemàticament el 20 de setembre de 2018 pel promotor en sol·licitar directament a aquest òrgan ambiental l'avaluació d'impacte ambiental simplificada del projecte. L'expedient es va tancar amb l'emissió d'un informe que conclou: ?Per tant haurà de presentar-se sol·licitud d'avaluació d'impacte ambiental, document tècnic i document ambiental davant l'òrgan competent en atorgar la llicència que corresponga, el qual haurà de remetre aquesta documentació, juntament amb els documents que siguen procedents, al Servei d'Avaluació d'Impacte Ambiental per a l'inici del procediment.-  
  
Consideracions ambientals  
S'ha consultat el visor cartogràfic de la Generalitat i no s'observen afeccions ambientals a elements ressenyables en la zona projectada.  
L'informe urbanístic municipal indica que l'activitat se situarà en sòl urbà industrial i que és compatible amb el planejament urbanístic municipal vigent. També informa que no s'ha completat la urbanització del polígon, per la qual cosa prèviament a l'inici de l'activitat, la instal·lació disposarà de les infraestructures necessàries que esmenen les deficiències a la urbanització i així complir el Pla General Municipal d'Ordenació d'Ontinyent. Les vies públiques confrontants a l'activitat disposen de col·lectors d'aigües residuals i pluvials que possibiliten la connexió de la instal·lació al clavegueram.  
L'avaluació d'impacte ambiental (AIA) considera que no existeixen altres alternatives tècnicament viables al projecte que garantisquen un impacte ambiental menor i justifica l'alternativa triada per la seua ubicació en polígon industrial en unes instal·lacions que ja han sigut construïdes.  
Segons l'AIA, les principals afeccions ambientals associades al projecte seran:  
a) A l'atmosfera:  
Segons l'AIA, l'activitat podria ser una font de contaminació per generar soroll, olors i emissió de pols i partícules a l'atmosfera en les labors de transport i manipulació i emmagatzematge dels residus. Com a mesures protectores i correctores, proposa realitzar un manteniment adequat de la maquinària i vehicles, i complir les revisions periòdiques legalment establides, i l'adequada ventilació i neteja de la nau. S'organitzaran els horaris de lliurament de residus perquè el trànsit siga escalonat i no s'acumulen vehicles a l'espera de realitzar les labors de càrregues o descàrregues.  
El projecte conté un estudi acústic que justifica que, en estat d'explotació, en horari diürn, amb les disposicions constructives de la nau, el nivell màxim de soroll transmés no superarà els límits permesos per al polígon industrial. Les conclusions d'aquest estudi es verificaran amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran a la posada en marxa de l'activitat i almenys cada 5 anys, en la fase de funcionament, i per un organisme de control autoritzat. Si se superen els nivells sonors permesos per la llei, s'aplicaran les mesures correctores pertinents l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
  
Cal indicar que la documentació tècnica no descriu les instal·lacions auxiliars que s'utilitzaran per a l'apilament dels residus classificats ni el plànol de distribució en planta mostra les diferents zones destinades a la circulació de vehicles, valorització i emmagatzematge dels residus segons siga la seua naturalesa. En aquest sentit, cal indicar que es diferenciaran les zones d'emmagatzematge de residus perillosos de les dels no perillosos. A més, per a l'emmagatzematge dels residus s'empraran contenidors o cassals que permeten mantindre els apilaments separats i identificats. Si presenten forma de llimadures, encenalls o altres formes susceptibles de ser arrossegades pel vent, se situaran protegits dels corrents de manera que se n'evite la dispersió i que es puguen cobrir, si cal.  
  
L'activitat podria estar inclosa en l'annex del Reial decret 100/2011, pel qual s'actualitza el catàleg d'activitats potencialment contaminadores de l'atmosfera, per realitzar emmagatzematge o operacions de manipulació com ara mescla, separació, classificació, transport o reducció de residus no metàl·lics o de residus metàl·lics pulverulents amb capacitat de manipulació d'aquests materials < 100 t/dia. El titular ha de complir, si escau, les obligacions establides en la Llei 34/2007, de 15 de novembre, de qualitat de l'aire i protecció de l'atmosfera i altra normativa que li siga aplicable.  
  
b) Al sòl i les aigües:  
Segons l'AIA, les alteracions podrien derivar d'infiltracions a causa d'abocaments accidentals com a conseqüència de l'emmagatzematge dels residus perillosos. Per a previndre-les, la instal·lació disposa de solera de formigó degudament impermeabilitzada. La zona d'emmagatzematge de residus perillosos disposarà d'una cubeta de retenció estanca que assegure la recollida si es produeixen vessaments dels líquids continguts en els residus. S'ha d'establir un pla de recollida de vessaments accidentals. L'abocament de les aigües residuals, procedents dels sanitaris, es realitzarà a la xarxa general de clavegueram municipal.  
  
Aquestes mesures s'ampliaran amb:  
- Es disposarà de material absorbent, per exemple serradures o sepiolita, per a recollir immediatament els abocaments accidentals que pogueren produir-se. Així mateix, en la zona d'emmagatzematge de bateries es disposarà de material neutralitzador d'àcids (per exemple, bicarbonat sòdic) perquè s'utilitze per a possibles vessaments de líquids procedents d'aquestes, abans de la seua recollida. Els materials destinats a la recollida de vessaments accidentals (serradures, bicarbonat sòdic, [...]) una vegada hagen sigut utilitzats, es gestionaran com a residu generat per l'activitat i es retiraran per gestor autoritzat.  
- Els abocaments produïts després d'una fuga, vessament o accident, com també els procedents, si escau, d'operacions de manteniment, neteja de les instal·lacions, llavada de recipients o qualsevol altre equip o mitjà utilitzat en el procés industrial, han de ser controlats, recollits i gestionats d'acord amb la seua naturalesa.  
c) Fauna, flora, paisatge i població  
Segons l'AIA, els possibles impactes que l'activitat puga exercir sobre la fauna, flora o paisatge, no es consideren importants, per realitzar-se l'activitat a l'interior d'una nau, en polígon industrial ja consolidat.  
L'impacte sobre l'activitat social i econòmica es considera positiu perquè l'activitat generarà ocupació durant el seu desenvolupament.  
L'AIA inclou un programa de vigilància ambiental a fi de realitzar el seguiment de les afeccions sobre el medi ambient identificades, detectar afeccions no previstes i articular les mesures necessàries per a previndre-les i corregir-les com també garantir el control de l'eficàcia de les mesures protectores i correctores proposades. Per a això, s'estableixen una sèrie de revisions i controls periòdics dels sorolls, olors, emissions de partícules a l'atmosfera, procés d'emmagatzematge dels residus i el compliment del pla de seguretat i salut.  
  
Cal portar un registre documentat d'aquest programa de vigilància ambiental que incloga el resultat dels controls i autocontrols periòdics proposats i els legalment exigibles. Així mateix, inclourà el control documental de la recepció i lliurament dels residus. La documentació estarà a la disposició de les autoritats competents.  
Cal dir que els residus admesos seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a casos en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
Consideracions jurídiques  
- El projecte examinat constitueix, segons el que preveu l'apartat 6.c.2, ?altres instal·lacions de desballestament i emmagatzematge de ferralla?, de l'annex I, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març, un dels casos en el qual és preceptiva l'avaluació d'impacte ambiental ordinària abans de la resolució administrativa que s'adopte per a l'aprovació definitiva d'aquell, segons es desprén de l'article 7.1 de la llei esmentada.  
- L'expedient ha observat el tràmit d'avaluació d'impacte ambiental ordinària previst en la secció 1a, capítol II, del títol II, de la Llei 21/2013, de 9 de desembre, i en les altres disposicions que li són aplicables.  
- El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això, es formula la següent:  
  
Resolució  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, l'activitat de recollida, transport i emmagatzematge de residus, el titular de la qual és Reciclado de Metales Martínez, SL, situada al carrer dels Diables, 28, Ontinyent (València), sempre que es desenvolupe d'acord amb el que s'estableix en l'estudi d'impacte ambiental, el projecte tècnic i l'altra documentació que constitueix l'expedient avaluat, com també amb els condicionants establits a continuació:  
  
1. Els residus admesos en l'activitat han de ser els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la inclusió d'aquest residu no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'ha d'obtindre de l'òrgan competent en matèria de residus les corresponents autoritzacions i inscripció en el Registre General de Gestors Autoritzats de Residus de la Comunitat Valenciana per al desenvolupament de l'activitat al carrer dels Diables, 28, Ontinyent (València), i adaptar aquesta a les condicions que establisca l'esmentat òrgan.  
  
3. A la posada en marxa de l'activitat, i almenys cada 5 anys, s'han de realitzar les auditories acústiques establides en l'article 18 del Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. S'han de realitzar en la fase de funcionament i per un organisme de control autoritzat. Si se superen els nivells sonors permesos per la llei, s'aplicaran les mesures correctores pertinents l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
4. S'han de diferenciar les zones d'emmagatzematge de residus perillosos de les dels no perillosos. L'emmagatzematge dels residus classificats es farà mitjançant contenidors o cassals que permeten mantindre els apilaments separats i identificats. Si els residus presenten formes susceptibles de ser arrossegades pel vent, s'han de situar protegits dels corrents de manera que s'evite la seua dispersió i que puguen ser coberts si fora necessari.  
5. S'ha de disposar de material absorbent, per exemple serradures o sepiolita, per a recollir immediatament els abocaments accidentals que pogueren produir-se. Així mateix, en la zona d'emmagatzematge de bateries s'ha de disposar de material neutralitzador d'àcids (per exemple, bicarbonat sòdic) perquè s'utilitze contra possibles vessaments de líquids procedents d'aquestes, abans de la seua recollida. Els materials destinats a la recollida de vessaments accidentals (serradures, bicarbonat sòdic, [...]) una vegada que hagen sigut utilitzats, han de ser gestionats com a residu generat per l'activitat i han de ser retirats per gestor autoritzat. Els abocaments produïts després d'una fuga, vessament o accident, i també els procedents, si escau, d'operacions de manteniment, neteja de les instal·lacions, llavada de recipients o qualsevol altre equip o mitjà utilitzat en el procés industrial, han de ser controlats, recollits i gestionats d'acord amb la seua naturalesa.  
6. S'ha de portar un registre documentat del programa de vigilància ambiental que incloga el resultat dels controls i autocontrols periòdics proposats i els legalment exigibles. Així mateix, inclourà el control documental de la recepció i lliurament dels residus. La documentació ha d'estar a la disposició de les autoritats competents.  
7. Les condicions d'aquesta declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
  
8. Qualsevol modificació del projecte serà objecte d'avaluació ambiental quan siga un cas exigit per la normativa sectorial d'avaluació ambiental vigent en l'àmbit de la Comunitat Valenciana, i aplicar el procediment d'avaluació d'impacte ambiental previst en aquesta.  
  
  
Segon  
La declaració d'impacte ambiental no serà objecte de cap recurs, sense perjudici dels que escaiguen en via administrativa i judicial contra l'acte pel qual s'autoritza el projecte.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental, modificada per la Llei 9/2018, de 5 de desembre.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013.  
  
València, 4 de desembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV núm. 8614, de 16 d'agost de 2019).]»  
  
València, 9 de desembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV núm. 8614, de 16 d'agost de 2019).]